Referat af ordinær Generalforsamling Assens Marina amba

Søndag den 5. marts 2006

1.
Valg af dirigent.

Bestyrelsen indstillede Frantz Dolberg, som blev valgt uden modkandidater..

Dirigenten konstaterede, at generalforsamlingen var lovligt varslet og indkaldt og derfor lovlig. 

Følgende stemmetællere blev foreslået og valgt uden modkandidater: Just Meulengracht, Leo Nederlund, Per Nederlund, Lizzi Plauborg, Bjarne Eriksen, Lotte Vestergaard, Susanne Rasmussen, Herman Thomsen, 

Antal stemmeberettigede på generalforsamlingen 97.   

2.
Bestyrelsens beretning om selskabets virksomhed i det forløbne år.

Året 2005 må beskrives som et godt år for Marinaen, hvor der har været en god udvikling i at højne standarden på det eksisterende anlæg ved almindelig oprydning, renoveringer og investeringer i nye anlæg. Marinaens økonomi har ramt de hovedmål som var opstillet i budgettet og viser fremadrettet stadig en positiv økonomisk udvikling.

Det har været et år med rigtig mange opgaver, og dermed også en del udfordringer, både for Marinaens ansatte og for Marinaens bestyrelse. Opgaverne har ikke været anderledes end forventet, men omstændighederne, hvorunder opgaverne skulle løses, blev anderledes end forventet. 

Et driftsår, hvor den daglige leder var skiftende personer, og hvor en del af højsæsonen tilmed skulle drives med en reduceret fast bemanding suppleret med mange frivillige, må betegnes som, anderledes omstændigheder end forventet. 

Der har været skrevet og diskuteret meget om disse særlige omstændigheder og ikke mindst om enkelte personers bud på forskellige løsninger til disse. Jeg mener, at bestyrelsen har truffet de rigtige beslutninger gennem året, hvilket kan ses af, at Marinaen er udviklet gennem året, samt at Marinaen har 3 gode medarbejdere, der er i stand til at drive og udvikle Marinaen videre med havnefoged Henning Vagn Jørgensen som daglig leder.

Investeringer i 2005 blev på ca. 430.000 kr. og blev fordelt på følgende projekter:

- Mastekran

- Etablering af toilet i kontorbygningen

- Stenbelægning af arealer ved havariplads, rigplads og masteskur

- Renovering af el på broer og lys langs gangstier

- Billetautomat til gæstebetaling

Årsregnskabet

Årsregnskabet må siges at være tilfredsstillende og viser, at det budget, som blev lagt for 2005, er overholdt. I budgettet for 2005 var der sat et mål om, at der skulle sælges bådpladser/andele for yderligere 400.000 kr., hvilket lykkedes med et resultat på ca. 470.000 kr.

Status: pladser pr. 31/12 2005, inkl. gæstebroen, jollepladser og ikke anvendelige bådpladser: 

- Købte bådpladser:
324 stk. svarende til 12.425 m2

- Udlejede bådpladser:
174 stk. svarende til   5.215 m2

- "Ledige pladser":
 
96 stk. svarende til   3.446 m2

Ved en sammenligning med tallene fra sidste år skal der tages hensyn til, at der er foretaget ændringer i bådpladsernes størrelse, se næste afsnit.

Øvrige tiltag på Marinaen

For at sikre en fortsat udvikling for Marinaens bådpladser vedtog bestyrelsen en plan som har ændre bådpladser på følgende måde: 

Bro C er 6 pladser ændres fra 9 m til godt 10 m længde

Bro C er 7 pladser ændres fra 2,5 m til 3 m bredde

Bro D er 5 pladser ændres fra 2 m til 3 m bredde

Bro F er 3 pladser ændres fra 2,5 m til 3 m bredde

Bro H er 10 pladser ændres fra 2m til 2,5 m bredde  

Udgifter til ovenstående ændringer blev udført for ca.  110.000 kr. og blev afholdt i 2005's  vedligeholdelses budget.

Af miljøstyrelsen blev marinaen pålagt at udarbejde en affaldsplan med følgende indhold:


Beskrivelse af Assens Marinas modtageordning 

1.
Løbende vurderinger af behovet for ændringer i Assens Marinas modtagefaciliteters type og kapacitet 

2.
Beskrivelse af procedurer for modtagelse og indsamling af affald 

3.
Oplysninger om modtagefaciliteterne til brugerne af Assens Marina 

4.
Beskrivelse af afgiftsordningen 

5.
Indberetning ved utilstrækkelig kapacitet 

Materialet ligger stadig til godkendelse i Miljøstyrelsen.

I forbindelse med dette arbejde bør nævnes, at Marinaen ville have haft meget svært ved at opfylde Miljøstyrelsens krav, hvis ikke investeringen i en affaldscontainergård var foretaget. Endvidere kan man af regnskabet læse, at investeringen i containergården er tilbagebetalt pga. reduceret affaldsmængde samt sortering af affald.

Oprydning og stabilisering af bukkepladsen blev i slutningen 2005 til en opgave, der kom til at tage en uforholdsmæssig stor del af opmærksomheden på marinaen. Her skal der kort redegøres for sagens forløb.

Umiddelbart efter sidste generalforsamling blev det af bestyrelsen besluttet, at foretage en oprydning af bukkepladsen og samtidig undersøge, om man kunne anvende slagger som stabiliserende materiale. Fyns amt har eksplicit givet udtryk for, at der ikke er miljømæssige problemer forbundet med udlægning af slagger. Det er med Assens Kommune efterfølgende aftalt, at slaggerne fjernes af Assens Marina, såfremt arealet overgår til andre formål.

Af andre mindre forbedringer bør nævnes:

- Nye infotavler ved broer og marinakontor

- Flere grillpladser

- Forbedringer i masteskur vha. taljer til løft af master

Kommunen

Assens Kommune har stadig et afsnit i bestyrelsens beretning, dels pga. af vor brugsretsaftale, men også fordi de er generel samarbejdspartner i mange forskellige forhold, hvoraf nogle skal nævnes her. 

Brugsretsaftalen med Assens Kommune mangler endnu at få udmatrikuleret marinaens arealer. Grunden til at dette arbejde stadig ikke er gjort færdig, er den tvist som ligger i, at et mindre areal af brugsretten på campingpladsens areal ikke kan bruges til bådopbevaring. Bestyrelsen og Assens Kommune er blevet enige om, at løse denne sag sammen med et mageskifte mellem kommunens materialplads og vor brugsret til campingpladsen. Forhandlingerne er endnu ikke begyndt, hvorfor vi ikke kan sige noget om betingelserne pt.

Assens kommune indkaldte ikke til et møde i 2005, som lovet i Brugsretsaftalen, med alle virksomheder og interesseorganisationer ved marinaen og industrihavnen. Fra Marinaens side har der været rykket adskillige gange siden foråret, men pga. af misforståelser og arbejdspres fra kommunens side har mødet desværre ikke været afholdt.

Samarbejde mellem forskellige interesseorganisationer på marinaen blev i 2005 sat i system med faste møder over året og hvor fokus generelt er gensidig orientering. Sidst er sagen om ændret vejføring dog behandlet og brev sendt til kommunen.

Midt i året valgte næstformand Poul Møller, at udtræde af bestyrelsen med øjeblikkeligt varsel, da han ikke så sig i stand til at fortsætte arbejdet i bestyrelsen. Bestyrelsen konstituerede sig efterfølgende, med den ændring, at suppleant Øjvind Poulsen indtrådte som næstformand.

Ved skiftet i beretningen fra året der gik til det nye år, skal der lyde en stor tak for den arbejdsindsats, som blev ydet fra Marinaens faste ansatte, havnefoged Henning Vagn Jørgensen, kontorassistent Lene Jakobsen og medhjælper Alex Johansen, men takken skal også rettes mod alle de frivillige, som hjalp Marinaen gennem året 2005 både med praktisk arbejde og administrativt arbejde. Ingen nævnt ingen glemt.

Året 2006. 

I forbindelse med ændring af bådpladser blev det konstateret, at mange af de gamle pæle var defekte, og en undersøgelse af resten af Marinaens pæle viste, at der skulle udskiftes pæle for ca. 100.000 kr. Udskiftningen af de øvrige pæle blev udført i begyndelsen af januar måned 2006. 

Projekter

Budgettet for 2006 er der medtaget et beløb på kr. 330.000 til investeringer, der kan specificeres således:

- Forbedring af marinaens el-anlæg

- Stenbelægning af arealet foran mastekranen, samt grusarealet ved masteskuret

- Flere grillpladser

- Bedre infotavler ved billetautomaten

- Nye fortøjningsklamper på gæstebroen

- Bygningsændringer ved marinakontoret

Sagen om vejføring

Der har været en dialog med kommunen omkring ændret vejføring til Næs. Dette er mundet ud i brev til kommunen fra de to sejlklubber, campingpladsen samt marinaen, hvori der konkluderes, at hvis kommunen /campingpladsen ønsker en ændret vejføring, anbefales en vejføring langs med poppelhegnet og videre mellem campingplads og bukkeplads. Samtidig henstilles til kommunen at overveje muligheden for - på længere sigt - at inddrage sukkerfabrikkens slambassiner til vinteropbevaring af både.

Regulativ

Regulativet for Assens Marina er ved at blive revideret og vil være klar i april måned. Selv om regulativet ikke pt. er færdig vil nogle af hoved punkterne være:

´- Regel om husbåde

 - El forbrug på land om vinteren

 - Optagning og isætning af både

 - Mærkning af stativer 

 - Brug af mastemærker 

Målet for salg af anparter i 2006 er fastsat til samme beløb som i 2005, kr. 400.000, da der forsat forventes en positiv udvikling i salget af bådpladser.

Afslutningsvis vil jeg håbe, at både generalforsamlingen og bestyrelsen fremover vil drive Assens Marina som en virksomhed, og ikke som klub for at sikre, at der stadig kan ske en udvikling. Det er min personlige mening, at bestyrelsen vil blive handlingslammet, hvis beslutninger først skal behandles i forskellige klubber, inden bestyrelsen kan træffe beslutning. 

------------- 

Dirigenten spurgte herefter til kommentarer til beretningen:

Gert Løvgren takkede bestyrelsen for beretningen og for det arbejde, der er udført. Gert Løvgren udtrykte en begrundet fornemmelse af, at der ikke har foregået det samarbejde, som man må kræve af en professionel bestyrelse. Skriverier i pressen, som Gert Løvgren betragtede som undergravende, mente han hverken gavnede bestyrelsen eller Marinaen. Desuden har formanden valgt at trække sig i utide. Gert Løvgren udtrykte det synspunkt, at der måske er en sammenhæng mellem de to ting, og vurderede, at hvis dette er tilfældet, så er det ikke godt for hverken andelshaverne eller for lokalsamfundet. Gert Løvgren ønskede ikke at lægge op til en storvask på generalforsamlingen, men han ønskede en klar udmelding om, i hvilket omfang den manglende fælles indsats er årsag til, at formandskabet havde valgt at kaste håndklædet. Gert Løvgren opfordrede Generalforsamlingen til at stille krav til den kommende bestyrelse om en professionel tilgang til arbejdet og til at være opmærksom på dette krav i forbindelse med det efterfølgende valg til den kommende bestyrelse. Gert Løvgren ønskede derfor inden generalforsamlingen skulle vælge den kommende bestyrelse et svar fra bestyrelsen på, om hans opfattelse af situationen var korrekt. 

Svend Åge Larsen spurgte hvordan der ved salg af bådpladser blev prioriteret, hvis der var mulighed for at tilbyde enten en bådplads, der allerede er ejet, eller en bådplads, der er til leje. 

Erik Holst spurgte, hvornår der bliver planlagt forbedring af toiletter og badefaciliteter. Han ønskede at disse blev prioriteret højere end udjævning og udlægning af fliser. Erik Holst ønskede endvidere bedre plads på toiletterne og bedre legepladsfaciliteter til børnene.

Klaus Bøggild svarede til de stillede spørgsmål:

M.h.t. bade- og toiletfaciliteter: På et afholdt visionsseminar var der enighed om at højne standarden på Marinaen generelt. Der var enighed om, at nye badefaciliteter vil være lækkert, men to ting gør, at der endnu ikke er planlagt etablering af nye bade og toiletfaciliteter: dels økonomi, dels forholdene omkring eventuelt mageskifte mht. nogle af Marinaens landarealer. Det vides ikke, hvordan sådan et eventuelt mageskifte vil komme til at foregå, men det kan eventuelt medføre mulighed for frigørelse af masteskuret. Hvis det er tilfældet, så bliver der helt nye pladsmæssige forhold, som giver anderledes muligheder for at lave ordentlige badefaciliteter. Rammerne som de er nu er lidt snævre, og vi har desuden et krav om at etablere fjernvarme på et tidspunkt. Men i de eksisterende baderum er der ved at blive malet, dørene er ved at blive udskiftet, ventilationsanlægget er helt renoveret og rengjort og lokalerne er i øvrigt gjort lettere at holde rene og tørre. Så der er gjort tiltag, men nye bade- og toiletfaciliteter afventer nærmere afklaring af mulighederne.

M.h.t. salg af bådpladser, så er det havnefogeden og assistenten, der er ansvarlige for at sælge pladser på den mest hensigtsmæssige måde. De, der ønsker at købe en plads, kan se på både ledige og midlertidigt udlejede pladser. Svend Åge Larsen påpegede som svar på dette, at det er et problem, hvis man ikke kan sælge sin plads, fordi Marinaen peger på de midlertidigt udlejede pladser. 

M.h.t. legeplads, så var der faktisk penge i budgettet til dette sidste år, men der er ikke budgetteret med legepladsændringer i år. Dvs. at der ikke er planlagt investeringer i legeplads i år, men der kan eventuel bruges af vedligeholdelsesbudgettet. Der har været dialog med campingpladsen, som føler, at der er mange børn fra Marinaen, som bruger hoppepuden. 

M.h.t. årsagen til at trække sig fra formandsposten i utide, så oplyste Klaus Bøggild, at han havde valgt at trække sig på grund af det, der har været i pressen, som hverken det firma, som han er ansat i, eller Klaus Bøggild selv vil risikere igen. Klaus Bøggild påpegede pressekontakten og forløbet heromkring som uprofessionelt, og det kan han som formand ikke leve med. 

Svend Åge Larsen konstaterede, at bukkepladsen er blevet belagt med slagger, og spurgte, om det er det meningen, at der skal stå både der om vinteren. Hvis der skal stå både, så vil de blive snavset til med sort snavs. 

Klaus Bøggild svarede, at bukkepladsen i første omgang stadig er tænkt til bukke, men at oplagring af både også kan komme på tale. Det har været bestyrelsens plan at få ryddet op på bukkepladsen og få den jævnet ud og stabiliseret. Valget havde stået mellem stabilgrus og slagger. Stabilgrus vil også kunne snavse bådene til, blot med en anden farve.

Dirigenten påpegede, at Generalforsamlingen ikke havde tid til at diskutere daglig drift.

Bernd Meissner fremførte, at han har et forslag til investeringsplanen om etablering af kontorpavillon på 54 m² for 20.000 kr., hvilket Bernd Meissner anførte var en lav pris for en god kontorbygning. Selvom det ikke er inde i budgettet nu, så vurderede Bernd Meissner, at finansieringen kan ske via justeringer. 

Dirigenten påpegede, at dette emne hørte til under næste punkt.

Idet der ikke var yderligere kommentarer betragtede Dirigenten beretningen som godkendt af generalforsamlingen.

3.
Fremlæggelse og godkendelse af selskabets årsregnskab samt fremlæggelse og godkendelse af drifts- og kapitalbudget for indeværende år samt første kvartal i det efterfølgende år.

Årsrapport indeholdende årsregnskabet for 2005 var udleveret til generalforsamlingens deltagere. Ole Eichner-Larsen gennemgik regnskabets hovedtal, hvor resultatopgørelse fremgår af årsrapportens side 8, og balancen fremgår af side 9 og 10. 

Ole Eichner vurderede, at lejeindtægter i 2005 kun var en smule højere end i 2004, hvilket formodentlig skyldes vejret. Ole Eichner oplyste endvidere, at der i regnskabet for 2005 er etableret et bedre overblik over de indtægter, der er relateret til f.eks. anvendelsen af badeautomater og slæbested, end der tidligere har været. 

Med hensyn til ekstraordinære omkostninger, så er der lidt højere udgifter til personale, idet det gennemsnitlige antal medarbejdere i 2005 har være 3, mens det var 2 i 2004.  

Resultatet er noget lavere end budgetteret, bl.a. pga. skiftende havnefogeder. Resultatet er dog stadig positivt. 

Regnskabet er revideret, og der har ikke været kommentarer fra revisorens side. 

Ole Eichner havde følgende bemærkninger til balancen:

Brugsretten afskrives løbende. Anlægsaktiver i alt lidt højere end sidste år. 

Vi er i år begyndt at afdrage på valutalån, så denne post er faldende. 

Dirigenten udbad sig spørgsmål fra Generalforsamlingen.

Herman Thomsen spurgte til antallet af gæstesejlere i 2005. Havnefogeden oplyste, at der var 6334 gæstesejlere. 

Ole Eichner oplyste, at dette var flere end i 2004, men at vi har en rigtig god sommer til gode.

Idet der ikke var yderligere kommentarer, konstaterede Dirigenten, at regnskabet for 2005 var godkendt.

Herefter gennemgik Ole Eichner-Larsen, hvordan proceduren omkring budgetlægning er, og kommenterede overordnet budgettet for 2006, som også var udleveret til generalforsamlingens deltagere.

Ole Eichner oplyste, at arbejdet med budgetlægningen startes op i oktober, hvor det vurderes, hvilke faktorer, der kan have indflydelse på det kommende års forløb, og hvor der listes ønsker til investeringer. På denne baggrund færdiggøres et budgetudkast, som godkendes af bestyrelsen. Budgettet indeholder også afskrivninger, som bliver påvirket af de investeringer, der foretages. Ole Eichner mente sig derfor ikke umiddelbart i stand til at vurdere, hvilken indflydelse Bernd Meissners forslag tidligere på generalforsamlingen vil have på budgettet. Han ønskede derfor at fastholde budgettet, som det forelå.

Ole Eichner påpegede, at budgettet er bestyrelsens bedste bud på det kommende år, og at indtægtsgrundlaget bl.a. kunne blive påvirket af sommervejret, eller hvis mange bådpladser bliver opsagt.

Budgettet er konservativt, og ambitionsniveauet er sat ned, så budgetterede investeringer er reduceret med ca. 100.000 kr. i forhold til 2005.  Kassekreditten som ultimo 2006 er budgetteret til – 294.000 kr. vurderes ikke at være alarmerende, og bestyrelsen må konstatere, at der fortsat er efterspørgsel efter bådpladser, så der er tillid til at vi igen i 2006 kan sælge for 400.000 kr.

Ole Eichner konstaterede afslutningsvis på baggrund af budgettet, at Assens Marina amba bliver lidt rigere i 2006 og altså ikke tærer på kapitalen. 

Dirigenten takkede for gennemgangen og udbad sig spørgsmål, som der dog ikke var nogen af.

Dirigenten konstaterede herefter at budgettet var godkendt.

4.
Værdiansættelse af andelene / andelsbeviserne for 2006

OBS: Pkt. 4 og pkt. 6 slås sammen idet der er tale om orienteringspunkter.

Klaus Bøggild orienterede om, at prisindekset  er 111,8 mod 109,4  sidste år. Dette er en stigning 2,19 %, hvor vi sidste år så en stigning på 1,7%. 

Pkt. 6: 

Klaus Bøggild konstaterede, at det er et krav i Assens Marina amba’s vedtægter, at der skal orienteres om bådansvarsforsikringer. Baggrunden for dette krav er, at man oprindelig troede, at man kunne få en fælles forsikring. Dette har imidlertid ikke været muligt. Bestyrelsen ønsker derfor dette punkt fjernet fra generalforsamlingens dagsorden. Dirigenten påpegede, at dette er en vedtægtsændring og skal behandles som sådan.

5.
Behandling af indkomne forslag.

Fra Ole Lammert er modtaget nedenstående forslag:

Undertegnede indstiller til generalforsamlingen at vedtage følgende:

Generalforsamlingen henstiller til bestyrelsen, at den så vidt muligt afser tid til at mindst to bestyrelsesmedlemmer deltager i dels Assens Sejlklubs, dels Assens Tursejlerklubs årlige ordinære generalforsamlinger.

Begrundelse:

På Assens Sejlklubs ordinære generalforsamling i november 2005 udspandt der sig en længere debat på baggrund af formandens beretning.

Emnet kunne egentlig være besvaret ret kort og præcist af bestyrelsesmedlemmer fra ambaet. Ingen af dem var imidlertid til stede. 

Derfor sad mere end 80 ambainteresserede Assens sejlklub medlemmer tilbage med en usikkerhed og tvivl omkring en række ubesvarede spørgsmål omkring ambaets politik og allerede foretagne handlinger.

Ambaets bestyrelse vil med ovenstående henstilling kunne formilde et bedre informations- og oplysningsniveau på et ret lavt omkostningsniveau, og samtidig sikre at ambaets medlemmer – som alligevel er samlede i stort tal – får en god og præcis mundtlig information om emner af fælles interesse.  

Dirigenten konstaterede at forslaget var indkommet rettidigt. Ole Lammert ønskede ikke at kommentere yderligere.

Klaus Bøggild svarede, at forslaget er blevet diskuteret på et bestyrelsesmøde. Bestyrelsen tager forslaget ad notam og synes, at det er en rigtigt god idé. 

Dirigenten anførte, at der normalt ikke stemmes om denne type forslag, og udbad sig kommentarer. 

Eigil Jensen beskrev Ole Lammerts forslag som velformuleret og velforberedt, men foreslog, at der ændres i forslaget, så generalforsamlingen pålægger bestyrelsen, at 2 medlemmer deltager, hvoraf den ene skal være formanden eller næstformanden.

Freddy Svendsen fremførte, at Assens Tursejlerklub ikke mener, der skal være tale om et pålæg, og at Assens Tursejlerklub gerne vil frabede sig påtvungne deltagere i deres generalforsamlinger. 

Dirigenten foreslog, at man følger Ole Lammerts henstilling uden formel afstemning. 

Kjeld Lundby støttede, at dirigentens forslag blev fulgt. Der var ikke protester mod dette.

Generalforsamlingen bakkede ved håndsoprækning op om den af Ole Lammert foreslåede henstilling. 

6.
Orientering om bådansvarsforsikringer

Se under punkt 4.

7.
Valg af bestyrelsesmedlemmer

a: Valg af ny formand, da Klaus Bøggild ønskede at trække sig.

Bestyrelsen forslår Ole Eichner-Larsen som ny formand.

Dirigenten gjorde opmærksom på, at den formand, der vælges, kun er på valg for ét år. Dirigenten spurgte derefter til andre kandidater.

Bent Løvgren henviste til sin kommentar til bestyrelsens beretning og ønskede, at generalforsamlingen tilstræber at vælge en dygtig og professionel bestyrelse. Bent Løvgren fremlagde herefter en definition, hentet fra Erhvervs-fremmestyrelsens hjemmeside, af en professionel bestyrelse:  

Definition af den professionelle bestyrelse:

Kompetente fagfolk med erfaring og viden fra mangeårig praktisk og succesfuld ledergerning.

Bestyrelsesmedlemmerne bør/skal supplere hinanden og den daglige ledelse og udgøre et samarbejdende team, der har det eneste mål: At styrke og udvikle virksomheden.

For at give generalforsamlingen mulighed for at vælge en bestyrelse, som passer til definitionen, opfordrede Bent Løvgren kandidaterne til at præsentere sig med: 

Navn:

Baggrund: Uddannelse og erfaring fra ledelse af en erhvervsvirksomhed. Anden relevant baggrund.

Bestyrelsesopgaven: Hvilke mål og resultater er det særlig vigtigt at sætte i fokus i den kommende periode. Hvordan vil du bidrage til bestyrelsen som et samarbejdende team.

Bent Løvgren anførte, at han mente, at denne præsentation af kandidaterne var det aller vigtigste punkt på generalforsamlingen.

Det blev konstateret, at der ikke var andre forslag til formandsposten, men Ole Eichner-Larsen (OEL) ønskede alligevel at svare Bent Løvgren. OEL anførte, at det er et flot forslag, men at det måske var lidt sent og måske var noget, der skulle have været diskuteret i bestyrelsen. OEL gjorde opmærksom på, at han oprindeligt ingen ambition havde om at blive formand, men at han, da de blev klart at Klaus Bøggild ønskede at trække sig, havde gjort en stor indsats for at finde en ny formandskandidat. Undervejs i denne proces fik OEL flere opfordringer til selv at opstille, og da OEL har været med fra Assens Marina amba’s begyndelse, og da han i hele forløbet har kørt et tæt samarbejde med Klaus Bøggild i bestyrelsen, og idet Klaus Bøggild samtidig opfordrede OEL til at stille op til formandsposten for at fastholde kontinuiteten, så valgte OEL at stille op. OEL fortalte, at han er landmand, landbrugstekniker og merkonom, og at han blandt andet har været forstander for landbrugsskole, kommunaldirektør i Grønland i 3 år, og efterfølgende har været ansat på Danisco som indkøbs- og lagerchef. OEL er 1. marts tiltrådt stillingen som driftschef for Højstrup Boligforening. OEL har desuden deltaget i forskelligt bestyrelsesarbejde. OEL anførte, at han gerne ville være foruden det seneste år, bestyrelsen har været igennem, men han ønsker at videreføre den lagte linie. OEL ønsker at lægge lidt mere vægt på information om, hvad bestyrelsen vil arbejde med, og om, hvad der skal ske, samt sætte brugerne lidt mere i fokus. OEL mente desuden, at brugere, som har en holdning, også bør gøre en indsats og ikke blot være kritiske. Der vil ikke ske nogen revolutioner i bestyrelsen. På spørgsmålet om, hvordan han vil vi sikre at bestyrelsen bliver et team, der arbejder sammen, svarede OEL, at ”Den gamle team-ånd smuldrede” i 2005, måske fordi vi ikke alle sammen har været lige professionelle. OEL har tidligere i bestyrelsen foreslået, at man lavede en miniuddannelse, så bestyrelsen arbejder bedre som bestyrelse. OEL vil som bestyrelsesformand lægge vægt på uddannelse, og på at alle i bestyrelsen hæfter for det, der laves. Når der er taget en beslutning, så skal bestyrelsen bakke op om den beslutning, der er truffet.

Dirigenten konstaterede, at OEL var valgt som formand uden modkandidater.

b: Valg af bestyrelsesmedlemmer

Øjvind Poulsen og Bernd Meissner afgår efter tur. Næstformand Øjvind Poulsen ønsker ikke genvalg.

Dirigenten konstaterede at der desuden skal vælges ét bestyrelsesmedlem i stedet for Ole Eichner-Larsen. Der skal derfor vælges 3 bestyrelsesmedlemmer, hvoraf den ene er på valg igen om et år. 

Dirigenten foreslog, at generalforsamlingen ville acceptere, at der blev trukket lod mellem de tre valgte om, hvem der er på valg igen om et år. Generalforsamlingen godkendte denne model.

De opstillede kandidater præsenterede sig herefter efter tur med Bent Løvgrens forslag som inspiration.

- Hans Erik Brems (HEB) er bygningsingeniør, og har været privatansat i 10 år, og ansat i Odense Kommune i 25 år samt haft privat virksomhed i 3 år. HEB har deltaget i et projekt om at bygge havn og bygge klubhus.  HEB mener, at Assens Marian skal op på højere niveau mht. landfaciliteterne, og HEB mener med sin baggrund at kunne bakke op om det. HEB ønsker et åbent forhold til sejlerne og forestiller sig at vi kan bruge nogle værktøjer med elektroniske medier og ris og ros. HEB vil arbejde for større åbenhed i bestyrelsen.  HEB har haft båd i Assens siden midten af 60-erne, og han har sagt ja til at stille op, fordi der forude venter nogle spændende opgaver bl.a. m.h.t. udbygninger og moderniseringer i en stram og sund økonomi. HEB opfordrede i øvrigt generalforsamlingen til at støtte op om Poul Møller, som HEB har savnet i bestyrelsen. 

- Hans Foged (HFO) indledte med at sige, at han syntes, at interim bestyrelsen og den nuværende bestyrelse har gjort et stort stykke arbejde. HFO er også bygningsingeniør og har erfaring med byggeledelse og projektledelse, og erfaring som afdelingsleder og regionsleder, med arbejdsopgaver som omfatter budget, regnskabs og ledelse. HFO har nu selvstændig konsulentvirksomhed og arbejder bl.a. for BVQI som auditor. HFO har været aktiv i Ingeniørsammenslutningens parlamentariske arbejde og har været med til at fusionere de 2 ingeniørforeninger samt været formand for bladet Ingeniøren.  HFO oplyste, at han fandt det væsentligt at fortsætte det gode arbejde, der er påbegyndt, og at arbejde godt i bestyrelsen. HFO oplyste, at det er hans holdning, at kommunikation om Marinaens drift går gennem havnefogeden og bestyrelsesformanden og ikke foregår som uformel snak på broerne. 

- Eigil Jensen (EJE) oplyste, at han er uddannet elektriker og arbejder som støberichef på et jernstøberi i Odense. EJE leder 60 medarbejdere og arbejder med indkøb, udlicitering og med produktionen. EJE erkendte, at det kan være svært at komme fra en erhvervsvirksomhed. hvor man beslutter og gennemfører, og til en bestyrelse, som kræver debat. EJE er p.t. formand for Dansk Folkebådsklub og kender bestyrelsesarbejde fra den synsvinkel. EJE er desuden vokset op i Andelsbevægelsen, i den bedste og dybeste form, og ved derfor hvad en andelsvirksomhed medfører mht. varierende bestyrelsesformænd og bestyrelser. EJE mente, at en bestyrelse skal sikre havnefogeden fornuftige arbejdsbetingelser.  EJE udtrykte desuden bekymring for problematikken omkring vejføringen, der er til diskussion. EJE gav udtryk for den holdning, at Assens Marina skal give et godt overskud.

- Helge Jakobsen (HJA) oplyste, at han er uddannet folkeskolelærer og har arbejdet på bl.a. B&O som afdelingsleder i afprøvningsafdeling og på ABB som kontrolmester. HJA har været leder af ungdomsklub og arbejdet med personale og økonomi. HJA er p.t. leder af en skolefritidsordning. Ledelse er HJA’s fag, men det er i en politisk styret virksomhed, hvilket HJA vurdere at være anderledes, men ikke mindre spændende eller mere forudsigeligt.  HJA vurderede, at det for ham var et aktiv at kende denne måde at arbejde på. HJA oplyste, at det var hans mål for bestyrelsesarbejdet at passe på, at værdierne ikke smuldrer mellem hænderne på os; vi skal være forsigtige og tænke os om. HJA anførte, at han er stærk på det administrative område, og kan se, hvordan man skal gebærde sig i forhold til politikere. HJA synes vi stille og roligt skal arbejde frem mod en flot Marina; og det skal bygge på dialog.

- Bjarne Simonsen oplyste, at han valgte at trække sig som kandidat til bestyrelsen.

- Poul Møller (PMØ) oplyste, at han tidligere har været med i bestyrelsen, men valgte at trække sig af grunde, han ikke ønskede at diskutere på generalforsamlingen. PMØ oplyste, at han er butiksslagter og haft egen forretning i mange år, men stoppet p.g.a. sygdom. PMØ har nu et job, hvor han sidder med indkøb og salg af maling til vindmøller og lystbåde. PMØ har været medlem af flere bestyrelser. Med hensyn til mål og resultater, så konstaterede PMØ, at Marinaen har haft en god udvikling, som PMØ gerne vil være med til at præge fremadrettet. Bl.a. i forbindelse med eventuelt kommende mageskifte, hvor Marinaen skal sikres et godt skifte. PMØ ønsker et stærkt samarbejde i bestyrelsen.

- Bernd Meissner (BME) oplyste, at han ikke har erfaring fra ledelse af erhvervsvirksomhed, og at han er uddannet smed og har arbejdet som kvalitetstekniker. BME beskrev sig selv, som den praktiske mand, som kan se, hvad der skal gøres, og som tager fat i værktøjet og gør det. BME sagde endvidere, at han altid er klar til samarbejde, men at han også er klar til en diskussion, hvis der er noget, der skal være anderledes.

- Birgitte Ullerup (BUL) oplyste, at hun har en meget forskelligartet uddannelsesbaggrund: Militær, laborant, bachelor, merkonom. BUL arbejder nu i AMU-systemet som udviklingskonsulent. I øjeblikket er BUL’s projekter bl.a. indenfor det digitale byggeri, uddannelse for kriminalpolitiet og demo-kratiprocesser i Nicaragua. BUL oplyste, at hun i sine jobfunktioner er nødt til altid at søge brede samarbejdsrelationer, og hendes ambition i bestyrelsesarbejdet vil være at få forankret bestyrelsen og etablere et godt samarbejde. BUL vil være stolt over at kunne få lov til at fortsætte det gode arbejde, der allerede er gjort. Som umiddelbare fokusområder nævnte BUL toiletforholdene samt forhold vedrørende op- og nedtagning af både samt arbejde for en familie- og brugervenlig havn. 

Dirigenten konstaterede, at der var opstillet mange og gode kandidater. Dirigenten oplyste, at afstemningsproceduren ville være sådan, at de stemmeberettigede har ret til at skrive 3 navne, men ikke pligt. Stemmesedlen er ugyldig, hvis der er mere end 3 navne på stemmesedlen, og på den enkelte stemmeseddel må et navn kun nævnes en gang.  De 3, der har fået flest stemmer, vil være valgt til bestyrelsen.  

Resultatet af afstemningen blev, at Birgitte Ullerup, Hans Foged og Hans Erik Brems blev valgt til bestyrelsen. 

c: valg af 2 suppleanter
Dirigenten foreslog, at de personer, der havde fået 4. og 5. flest stemmer var valgt til suppleanter. Dette forslag blev godkendt af generalforsamlingen. På denne baggrund blev Eigil Jensen og Poul Møller valgt til suppleanter til bestyrelsen. 

8.
Valg af statsautoriseret revisor

Torben Hviid fra Ernst & Young var foreslået af bestyrelsen og blev valgt uden modkandidater.

9.
Eventuelt.

Lotte Vestergaard henstillede at generalforsamlingen til næste år starter kl. 14.00 i stedet for kl. 15.00.

Bent Damsbo fortalte, at han sætter stor pris på at sidde i foreningers bestyrelser og at stå på sidelinien i andre bestyrelser og kommentere. Bent Damsbo fortalte, at han har været med til alle Assens Marinas generalforsamlinger, og at han har stor respekt for det arbejde, der er gjort. Bent Damsbo ønskede hermed at takke Klaus Bøggild for hans meget store arbejdsindsats.

Ole Lammert bad Klaus og Ulla Bøggild om at komme op til talerstolen, hvor Ole Lammert sagde til Klaus og Ulla, at det var længe siden, at de i fællesskab var startet på etableringen af Assens Marina, og at Ole var ked af at Klaus holder og på denne måde. Ole gave en flaske til Ulla og Klaus for det fantastiske arbejde, de har gjort for Marinaen. Ole opfordrede Klaus og Ulla til at se efter ny båd, når de havde nydt flaskens gode indhold.

Bernd Meissner konstaterede, at han ikke kom ind i bestyrelsen i denne omgang, og udtrykte, at det var helt fint og et udtryk for, at demokratiet virker. Bernd sagde tak for den tillid, der er vist, og sagde, at der er blevet ydet en stor indsats. Bernd udtrykte håb om, at den efterfølgende bestyrelse ville fortsætte det gode arbejde. 

Helge Jakobsen ønskede også at tage afsked med Klaus Bøggild, og sagde at det ikke var nemt at sige farvel – også til en arbejdskammerat. Helge takkede ved at overrække en kurv med gode sager til Klaus Bøggild for hans arbejde i bestyrelsen, - et arbejde, som havde været meget mere end et fritidsjob. 

Dirigenten afsluttede herefter Generalforsamlingen formelt og gav ordet til den nye formand.

Den nyvalgte formand takkede Frantz Dolberg for at have gennemført generalforsamlingen professionelt og i god ro og orden. 

Ole Eichner takkede endvidere for den tillid, som blev vist til ham og de øvrige kandidater, der var stillet op. Ole Eichner takkede desuden de gode kolleger i den afgående bestyrelse og udtrykte, at han var ked af, at vi ikke altid var på talefod, og over at afslutningen i denne bestyrelse ikke var forløbet på en værdig måde. Den nyvalgte formand udtrykte, at han var klar over, hvor stort arbejde, som Ulla og Klaus Bøggild har lagt i Marinaen, og hvor stor en indsats Klaus Bøggild har gjort for at føre Marinaen gennem de første vanskelige år. Ole Eichner takkede for den store indsats og glædede sig til, at familien Bøggild vil købe båd igen.

Den nyvalgte formand takkede også Øjvind Poulsen, som har gjort et stort stykke arbejde, og Bernd Meissner, som hjalp, mens Marinaen stod uden havnefoged, med meget af det tekniske. Ole Eichner sagde desuden, at også Helge Jakobsen vil blive savnet i bestyrelsesarbejdet for sine muntre indslag og for sin arbejdsindsats. 

Til sidst takkede Ole Eichner Danisco for at stille lokaler til rådighed for afholdelse af generalforsamlingen og for at give husly til stort set alle bestyrelsesmøder. 

Referent Kirsten Steensgaard

Ovenstående referat er godkendt af dirigenten

__________              _____________________________

Dato                           Signatur

Ved lodtrækning blev det efterfølgende afgjort, at Birgitte Ullerup er på valg igen i 2007, mens Hans Foged og Hans Erik Brems først er på valg i 2008.

